DOLOŽKA PREDNOSTI
 medzinárodnej zmluvy pred zákonmi 
(čl. 7 ods. 5 ústavy)

1. Gestor zmluvy: Ministerstvo dopravy, pôšt a telekomunikácií Slovenskej republiky

2. Názov zmluvy: Zmluva medzi Slovenskou republikou a  Českou republikou o údržbe 
a  opravách cestných mostných objektov a úsekov ciest na slovensko-českej štátnej hranici

3. Účel a predmet zmluvy a jeho úprava v právnom poriadku Slovenskej republiky:  Účelom zmluvy je vytvoriť právny rámec na vykonávanie údržby a opráv cestných mostných objektov a úsekov ciest na spoločnej štátnej hranici. Zmluva stanovuje úlohy príslušných orgánov pri zabezpečovaní cieľov zmluvy a definuje práva a povinnosti právnických osôb – príslušných organizácií, ktoré budú tieto činnosti vykonávať.  Údržba a opravy sa budú vykonávať v súlade s platnými technickými predpismi štátov zmluvných strán. Zmluva upravuje podmienky, ktoré musia príslušné organizácie dodržiavať pri vykonávaní jednotlivých pracovných činností v zmysle zmluvy. Vnútroštátne právne predpisy analogicky upravujúce predmet zmluvy: Zmluva medzi Slovenskou republikou a Českou republikou 
o spoločnej štátnej hranici č. 274/1997 Z. z., zákon č. 455/1991 Zb. o živnostenskom podnikaní (živnostenský zákon) v znení neskorších predpisov, zákon č. 364/2004 Z. z. 
o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov,  zákon č. 639/2004 Z. z. o Národnej diaľničnej spoločnosti a o zmene a doplnení zákona č. 135/1961 Zb. o pozemných komunikáciách (cestný zákon) v znení neskorších predpisov, zákon č. 595/2003 Z. z. o dani z príjmov v znení neskorších predpisov, zákon č. 222/2004 Z. z. o dani z pridanej hodnoty v znení neskorších predpisov, č. 40/1964 Zb. občiansky zákonník v znení neskorších predpisov, zákon č. 513/1991 Zb. obchodný zákonník v znení neskorších predpisov.

4. Priama úprava práv alebo povinností fyzických osôb alebo právnických osôb:
Zmluva upravuje práva alebo povinnosti právnických osôb (poverených organizácií) v čl. 2, 4, 5 a 6.

5. Úprava predmetu medzinárodnej zmluvy v práve ES/EÚ:   
Predmet zmluvy, t. j. údržba a opravy cestných hraničných mostných objektov a úsekov hraničných ciest nie je upravená legislatívou ES/EÚ. Rovnako prekračovanie štátnej hranice na účely zabezpečenia prípravy a realizácie údržbárskych a rekonštrukčných prác. Všeobecne prekračovanie štátnej hranice upravuje Schengenský dohovor.

6. Kategória zmluvy podľa čl. 7 ods. 4 Ústavy Slovenskej republiky (vyžaduje pred     ratifikáciou súhlas Národnej rady Slovenskej republiky): Zmluva medzi Slovenskou republikou a  Českou republikou o údržbe a opravách cestných mostných objektov a úsekov ciest na slovensko-českej štátnej hranici je prezidentskou medzinárodnou zmluvou, ktorá priamo zakladá práva alebo povinnosti fyzických osôb alebo právnických  osôb, preto sa po jej podpise vyžaduje súhlas Národnej rady Slovenskej republiky. 

7. Kategória zmluvy podľa čl. 7 ods. 5 Ústavy Slovenskej republiky (má prednosť pred     zákonmi): Zmluva medzi Slovenskou republikou a Českou republikou o údržbe a opravách cestných mostných objektov a úsekov ciest na slovensko-českej štátnej hranici zakladá práva alebo povinnosti fyzických osôb alebo právnických osôb a z toho dôvodu má prednosť pred zákonmi. Ide o zmluvu, na ktorej vykonanie nie je potrebný zákon.

8. Dopady prijatia medzinárodnej zmluvy, ktorá má prednosť pred  zákonmi, na slovenský právny poriadok: Na vykonávanie tejto dvojstrannej medzinárodnej zmluvy nie je potrebné meniť ani prijať žiadny vnútroštátny právny predpis.